
ΔΕΛΤΙΟ ΤΥΠΟΥ

ΚΑΛΟΚΑΙΡΙΝΗ ΠΑΡΑΓΩΓΗ
Εσμέ
του Σπύρου Περεσιάδη
Σκηνοθεσία: Μαρίνα Βρόντη
200 χρόνια από την Ελληνική Επανάσταση | 1821-2021
23 & 24 Ιουλίου 2021 στο Φεστιβάλ Αθηνών και Επιδαύρου
(ΠΕΙΡΑΙΩΣ 260 / ΧΩΡΟΣ Δ)

Σε ένα χωριό των Καλαβρύτων, κοντά στη μονή της Αγίας Λαύρας, λίγο πριν ξεσπάσει η Ελληνική Επανάσταση του 1821, δύο νεαρά παιδιά, ο Δρόσος και η Εσμέ, δίνουν όρκο αγάπης. Εμπόδιο στον όρκο αυτό είναι η καταγωγή τους. Ο Δρόσος είναι Έλληνας και η Εσμέ Τουρκοπούλα. Ο έρωτάς τους θα συναντήσει τη σθεναρή αντίσταση των δικών τους ανθρώπων και θα δοκιμάσει τα όριά του. 
Το δραματικό ειδύλλιο του Σπύρου Περεσιάδη, συγγραφέα της περίφημης Γκόλφως, γραμμένο στη δημοτική και σε δεκαπεντασύλλαβο στίχο, εστιάζει στη δύναμη της αληθινής αγάπης των ανθρώπων, που δεν υποχωρεί όποια κι αν είναι τα εμπόδια που στέκονται στο δρόμο της. 
Η Μαρίνα Βρόντη και οι συνεργάτες της αναδεικνύουν τη συγκίνηση, το χιούμορ και τον ιδιαίτερο ποιητικό λόγο ενός έργου που έχει ταυτιστεί με την ελληνική παράδοση, και καλούνται να του δώσουν σύγχρονη πνοή, μεταδίδοντας το διαχρονικό μήνυμα της αγάπης.
Η παραγωγή συμμετέχει στο Φεστιβάλ Αθηνών και Επιδαύρου στο πλαίσιο του Θεματικού Κύκλου 1821, τιμώντας την επέτειο των 200 χρόνων από την έναρξη της Ελληνικής Επανάστασης. Η πρεμιέρα δόθηκε στις 24 Ιουνίου 2021 στη Λευκωσία, ενώ πραγματοποιούνται παραστάσεις σε όλη την Κύπρο.
ΣΚΗΝΟΘΕΤΙΚΟ ΣΗΜΕΙΩΜΑ
Μια ερωτική ιστορία παραμονές της Ελληνικής Επανάστασης. Όρκοι που δίνονται κάτω από έναν πλάτανο. Και μάχες. 

Όχι, εδώ δεν θα παλέψουμε για την απελευθέρωση του ελληνικού λαού από την Τουρκοκρατία, αυτό είναι κάτι που έγινε και ξέρουμε όλοι το αποτέλεσμα. Θα παλέψουμε για τη νίκη του έρωτα πάνω από τα λάβαρα, πάνω από τη θρησκεία. Αν το τίμημα του έρωτα είναι το «αρνήσου τον πατέρα σου κι άλλαξε το όνομά σου», όπως θα έλεγε και ο αγαπητός μας Σαίξπηρ στο Ρωμαίος και Ιουλιέτα, στην Εσμέ το τίμημα έχει άλλο βάρος. 

Το σίγουρο είναι πως θα βρει τον τρόπο! Ο Έρωτας! Να υπάρξει! Και να παλέψει για τη δική του ελευθερία! Δεν θα είναι σε άλλη εποχή, δεν θα είναι ντυμένος 200 χρόνια μετά, ούτε 200 χρόνια πριν. Θα είναι ταξιδιώτης.  
Ταυτότητα παράστασης

Σκηνοθεσία: Μαρίνα Βρόντη 
Σκηνικά-Κοστούμια: Γιώργος Γιάννου 

Μουσική: Κώστας Κακογιάννης 

Στίχοι: Πάμπος Κουζάλης 

Κίνηση: Χλόη Μελίδου 
Σχεδιασμός φωτισμών: Σταύρος Τάρταρης
Βοηθός σκηνοθέτιδας: Μυρτώ Κουγιάλη  

Διανομή (με αλφαβητική σειρά): Προκόπης Αγαθοκλέους, Δημήτρης Αντωνίου, Γρηγόρης Γεωργίου, Έρικα Μπεγέτη, Αθηνά Μουστάκα, Χριστίνα Παπαδοπούλου, Χριστίνα Παυλίδου, Ανδρέας Τσουρής, Βασίλης Χαραλάμπους
Μουσικοί επί σκηνής: Βερόνικα Αλωνεύτου, Κώστας Κακογιάννης, Πάμπος Κουζάλης, Τζόναθαν Μπετίτο, Χαράλαμπος Παντελή

ΠΑΡΑΣΤΑΣΕΙΣ ΣΤΗΝ ΑΘΗΝΑ

ΦΕΣΤΙΒΑΛ ΑΘΗΝΩΝ ΚΑΙ ΕΠΙΔΑΥΡΟΥ

ΠΕΡΑΙΩΣ 260 (ΧΩΡΟΣ Δ’)

23 και 24 Ιουλίου 2021, 9.00μ.μ.

Εισιτήρια στο aefestival.gr, ticketservices.gr, στα εκδοτήρια του Φεστιβάλ και στα καταστήματα Public 


